Kerskous vol drome | Netwerk24
Kerskous vol drome
Deur Igno Van Niekerk 07 November 2018 06:02
Sommige mense kla oor die kommersialisering van Kersfees.
In die supermarkte is Kers­versierings reeds te sien, en word die pakkamers waarskynlik gevul om direk ná Kersfees met die terug-skool-toe-bemarkingsveldtog te begin.
Ek geniet die Kerstyd. Kersliedjies in winkels neem my terug na my kinderjare. Die somers op die plaas met wolke en reën. My sussie wat die dag as die skole in Desember sluit, begin vra oor die Kersboom.
Ma het haar voet dwars gesit: eers van 16 Desember af. Van daardie datum af het geskenkies een ná die ander verskyn, en jy kon Sussie net nie wegkry van daardie boom af nie. Sy het die geskenkies bevat en bevroetel dat die geskenkpapier se glans teen Kersfees al verdwyn het. Dit was die uitsien wat dit so lekker gemaak het.
As ek vandag terugkyk, onthou ek dat pa elke jaar Old Spice gekry het; vir die res van die jaar was dit Rightguard. Sakdoeke was ook sy voorland. En hy het dit elke jaar met opgewondenheid waardeer.
Gegewe dat ma nie gewerk het nie, en dat dit met sy eie salaris gekoop is, besef ek vandag hoe waardevol die samesyn was, die roetine, die stories – en die herinneringe wat ongesiens opgehoop het.
Wat ma gekry het, kan ek beswaarlik onthou. Wat ek wel weet, is dat sy Kersfees bymekaargehou het; 'n vroegoggend geskuifel in die kombuis en teen laataand nog laaste tee en koekies vir almal.
Kersfees was ook vakansie. Swem by Loch Athlone en tentslaap op die plaas. Smiddae se donderbuie het die spruit volgemaak en kerrievis in die yskas en avonture op die kano verseker.
Tussen sandsteen en die kenmerkende patroonmatige pensvol reënwolke was die Oos-Vrystaat die perfekte agtergrond vir 'n rooijasman met 'n baard om te verskyn.
Drome was moontlik.
Elke keer as ek by 'n supermark instap, neem die versierings en musiek my terug na daardie dae.
Dan pla dinge soos kommersialisering en klakouse my min – daar is altyd plek vir 'n Kerskous vol drome.